
Sažetak: 


Škola je oduvijek percipirana kao odgojno-obrazovna ustanova u kojoj učenici uče i stječu spoznaje o temeljnim život- 
nim vrijednostima. Obrazovanje usmjereno usvajanju znanja nerijetko inaugurira ozbiljnost i disciplinu u nastavnom 
procesu, dok poučavanje utemeljeno na tradicionalnom pedagoškom pristupu kadšto zanemaruje terapeutsku ulogu 
smijeha u školskom prostoru. Humor i smijeh možemo percipirati kao svojevrsnu alternativu ozbiljnoj stvarnosti, ali 
humor nije tek jednostavno sredstvo opuštanja i razonode. U svojoj širokoj primjeni humor može pronaći svoje mjes- 
to i u odgojno-obrazovnom procesu. Znanstvenici koji su ispitivali njegovu funkcionalnu učinkovitost slažu se kako 
humor bitno utječe na kvalitetu obrazovnoga procesa omogućujući poboljšanje međugeneracijskih odnosa. Osim 
uspostavljanja poticajnog razrednog ozračja poučavanje popraćeno humorističnim metodološkim instrumentarijem 


U tekstu se nastoje rasvijetliti didaktičke mogućnosti smijeha u školskom prostoru, a posebna se pozornost posvećuje 
humorističnim elementima u nastavi Hrvatskoga jezika. Postavlja se pitanje nije li duhovitost kao pozitivna karakterna 
osobina zanemarena u nastavnoj praksi. Uz propitivanje njegove funkcionalne učinkovitosti promišlja se o mogućno- 
stima implementacije humora u nastavni proces. U radu će biti prikazani rezultati provedenih istraživanja, u Karlo- 
vačkoj i Primorsko-goranskoj županiji, o učeničkim i nastavničkim iskustvima učinkovitosti primjene humora u nastavi. 


Ključne riječi: Hrvatski jezik, humor, poučavanje, razredna nastava 


UvoD 


Smijeh je instiktivna aktivnost i najbolji lijek za sve životne nedaće, a osim što olakšava 
društvenu komunikaciju može oplemeniti i pedagoški sustav. Fenomen smijanja je sam po 
sebi trenutan, objedinjuje i aktivira sve pore čovjekova bića — emotivnu, mentalnu, tjelesnu i 
duhovnu. “To je aktivnost koja, nudeći zadovoljstvo, uključuje mentalne mehanizme, osloba- 
đa neurovegetativni sustav, olakšava društvenu komunikaciju obogaćuje pedagoški sustav i 
razgaljuje život u nama.“ Utemeljen na smijehu humor je snažna obrana od tjeskobnih raspo- 
loženja te uspostavlja ravnotežu između “ozbiljnog“ i neozbiljnog“ dijela života. Anić i Gold- 
stein (1999), kao i Klaić (2007) humor definiraju kao oblik šaljive ironije, oblikovanje komičnih 
doživljaja svijeta u dosjetke, šale, stalne nazive (nadimke) i tekstove. Humor nije samo sred- 
stvo zabave, on ima osobiti potencijal unutar društvene interakcije jer može poslužiti kao 
obrazac ponašanja, ali može prenijeti određene društvene vrijednosti i znanja. Za odgajanje u 
školskom prostoru veoma je važan spontan i iskreni smijeh. Pozitivno ozračje i opuštenost 
važni su preduvjeti za povjerenje i suradnju izmađu učenika i učitelja, što rezultira kvalitetni- 
jom komunikacijom.“ Analizirajući sociologiju zabave, ulogu i značenje humora u životu mla- 
dih, Relja i Baturina (2010) ustanovili su kako se humorom najčešće poseže radi zabave, ali i za 
prevladavanjem svađa i sukoba. Autori istraživanja apostrofiraju svijest mladih o terapeutskoj 


"S. Fioravanti, L. Spino, Anime con il naso rosso. Clown Dottori: conquiste e prospettive della gelotologia (2006: 


36), (prev. autor) 
A. Pellegrini (2008), disertacija Komunikacija u clownterapiji: pitanja i pedagoške obrazovne intervencije, 
http://sociologia.tesionline.it/sociologia/tesi.jsp?idt=26110, preuzeto 7. 4. 2016. 

ulozi humora, kao i njegovu nezaobilaznu ulogu u školskom prostoru. Po mišljenju ispitanika 
humor uvelike utječe na podizanje kvalitete obrazovnoga procesa, stoga humor nije tek puko 
sredstvo razonode - on omogućuje poboljšanje međugeneracijskih odnosa. 


Psiholog Randy Garner (2006) proveo je istraživanje o humoru i utvrdio kako se učenici 
lakše prisjećaju sadržaja ako je školski humor povezan s nastavnim sadržajima. Profesori 
psihologije Mark Shatz i Frank La Schiavo (2005) sa Sveučilišta u Ohiou istraživali su online 
nastavu“ i došli do spoznaja kako učenici uživaju u nastavi prožetoj vedrinom i humorom. 
Shatz je naglasio kako je posao učitelja podučavanje, a ne zabavljanje učenika, no smijeh je, 
svakako, dobrodošao. 


Raznovrsni oblici humora potvrđuju njegovu divergentnost, i kao komunikacijske tehni- 
ke i kao nezaobilaznoga fenomena prilikom konceptualizacije ljudskih iskustava (Relja-Baturi- 
na, 2010) Suvremena škola teži demokratiziranoj i humaniziranoj odgojnoj komunikaciji, od 
nastavnika se očekuje humanost, a humanisti cijene humor koji je u neraskidivoj vezi sa slobo- 
dom izražavanja. Načela suvremene metodike naglašavaju kako učenje s radošću nije nemo- 
guća misija. Stječe se dojam kako poticajne didaktičke mogućnosti smijeha nisu u potpunosti 
iskorištene u nastavnome procesu. Analizirajući učinkovitost smijeha u obrazovanju, može se 
primijetiti koliko su u našoj kulturi razgraničeni učenje i igra. Učenje je važno i zahtjevno, dok 
je igra neozbiljna i vedra, stoga se dvije krajnosti rijetko prožimaju, pogotovo u odgojno- 
obrazovnome procesu. Obrazovanje često ograničava slobodu djeteta svojom formalnošću i 
ozbiljnošću, kao da se radost zanemaruje u kurikulskim programima. Na taj se način uče- 
nicima šalje poruka kako su vedrina i humor naprihvatljivi u školskom prostoru. Poput života i 
nastavni proces moze biti više ili manje radostan, što zavisi o pristupu nastavničkoga kadra 
poučavanju, no nije dobro ako se sve prepušta entuzijazmu učitelja i nastavnika. Oni su opte- 
rećeni zahtjevnim nastavnim programima, obrazovnim ciljevima i socijalnim statusom odgo- 
jitelja u društvu. Ipak, učenik je u središtu pozornosti i čitav proces obrazovanja mora biti 
usmjeren formiranju zdrave, otvorene i motivirane osobe. 


Milan Matijević zapazio je kako u opusu naše pedagoške i psihološke literature nema 
previše zapaženih radova o fenomenu humora i smijeha, a posebice o njegovom mjestu u 
odgojno-obrazovnome procesu. Kako godinama nije postojala relevantna literatura o ulozi hu- 
mora u odgojnoj komunikaciji, nastavnici su po vlastitoj intuiciji vedrinom i smijehom opleme- 
njavali svoje poučavanje. No, duhovitost je prirođena značajka ličnosti i uspješni učitelji 
spontano koriste humor kao edukativni alat, ali što je s učiteljima koji nemaju naglašen smisao 
za humor — postoje li tehnike koje se mogu primijeniti u nastavi? Može li se nešto učiniti kako 
bi se komunikacija između predavača i učenika humanizirala i obogatila ozračjem humora? 


POZITIVNI I NEGATIVNI ASPEKTI ŠKOLSKOGA HUMORA 


Milan Matijević (1994) je prikupio spoznaje svojih studenata, budućih učitelja, o ulozi 
humora u nastavnome procesu. Utvrdio je kako humor ima pozitivan učinak na razrednu 
atmosferu (78,9 %) te pozitivno utječe na kvalitetu nastave, u vidu porasta zanimljivosti gradi- 
va (81,3 %). Ovo je istraživanje pokazalo da je smisao za humor poželjan unutar istraživanih 
interpersonalnih odnosa u odgojno-obrazovnome procesu. 


Na Učiteljskom fakultetu u Rijeci u travnju 2016. godine provedeno je istraživanje o 
humoru u nastavi. Studenti su izrazili svoj stav o zastupljenosti humora tijekom školovanja.“ 


Rezultati istraživanja objavljeni su u časopisu College Teaching (2005, vol. 32 (4), 246-248). 

Istraživanjem provedenim metodom ankete obuhvaćena su 253 ispitanika dvaju studijskih programa: Rani i pred- 
školski odgoj (106 studenata) i Učiteljski studij (147). Bili su zastupljeni studenti preddiplomskoga i diplomskoga 
studija. Instrumentom upitnika mjerila su se praktična iskustva studenata, a upitnik je sadržao i otvoreno pitanje 
u kojem su ispitanici procjenjivali zastupljenost komičnih situacija u odgojno-obrazovnome procesu. 

Na pitanje Koliko je bilo smijeha i komičnosti tijekom vašeg obrazovanja u osnovnoj školi», 147 
ispitanika (58,1%) zaokružilo je odgovor a) prilično, dosta. Za odgovor b) malo, odlučilo se 100 
ispitanika (39,5%). Samo 6 ispitanika (2,4%) opredijelilo se za odgovor c) nije bilo smijeha. Na 
pitanje Tko je poticao vedro ozračje u nastavi», čak 85,3% studenata opredijelilo se za odgovor 
b) učenici. Ostali ispitanici (14,7%) smatraju kako su učitelji potencirali ozračje humora u 
nastavi. Studenti su mogli navesti komičnu situaciju koju su zapamtili. Uglavnom su navodili 
dobronamjerne šale, viceve i anegdote koje su učitelji pričali na satu, komične situacije koje su 
inicirali učenici, smiješne nesporazume između učitelja i učenika, prepričavanja zanimljivih 
dogodovština iz života učitelja i sl. Ipak, odgovori većine ispitanika navode na zaključak kako 
su se rijetki nastavnici koristili humorom za stvaranje ugodnoga ozračja u nastavi. 


Humor može poslužiti nastavniku u različite svrhe. Učenici mogu, na primjer, evocirati 
svoju ,najsmješniju dogodovštinu u razredu". Nadalje, može biti ,vodič u smanjenju stresa“ ili 
kao poticaj za razvoj kreativnost (Korobkin, 1988). Nastavnici mogu navesti ,top-listu mrguda, 
zlovoljnika“ kako bi na duhovit način upozorili na učeničke pogreške, bez neugodne kritike 
njihova neprimjerenoga ponašanja. 


Kako bi došao do spoznaja o naklonosti učenika prema humoru u razrednom odjelu, 
Marinko Lazzarich je 2013. godine proveo istraživanje u riječkim osnovnim i srednjim školama. 
Svrha istraživanja bila je ispitati kako učenici doživljavaju i vrednuju duhovite nastavnike.“ Za 
potrebe ispitivanja oblikovan je upitnik kojem su učenici pristupili anonimno tijekon nastave 
Hrvatskog jezika. Veći dio kvalitativnog istraživanja odnosio se na iskustvene stavove ispitani- 
ka o nastavnicima i njihovoj upotrebi humora za vrijeme nastave. Od ukupno 354 ispitanika, 
njih 350 odgovorilo je kako vole duhovite nastavnike, a kao obrazloženja su navodili sljedeće 
primjere: ,uz duhovite nastavnike bolje naučim i slušam; da, jer onda sati nisu dosadni; volim 
jer se opustim pa lakše svladam gradivo; nastava je zanimljiva pa mi brže prođe vrijeme; jer 
učine nastavu zabavnom; da jer je lakše s njima komunicirati; smanjuju napetost na satu; 
volim jer su onda i učenici opušteni/na nastavi je bolja atmosfera i učenici se dobro osjećaju; 
jer su opušteniji i bolja je komunikacija s takvim profesorima; zabavniji su i pristupačniji od 
drugih; volim jer na zabavan način prezentiraju gradivo i lakše ga pamtimo; da jer dosadno 
gradivo učine zanimljivim; žele uspostaviti ugodnu atmosferu i približiti se učeniku; volim jer ih 
nema puno a čine nastavu zanimljivijom; jer humor može privući moju pažnju na neke ozbiljne 
stvari“ (Lazzarich, 2013: 183). Iz obrazloženja je vidljivo kako humor utječe na poticajno raz- 
redno ozračje, što proporcionalno utječe na učeničku motivaciju i lakše svladavanje nastavno- 
ga gradiva. Na pitanje smatraju li kako su nastavnici koji se šale na satu neozbiljni i da se od 
njih ne može puno naučiti, ispitanici su u velikoj većini odgovorili negativno, primjerice: ,,ne, 
tako bolje učim jer nisam pod pritiskom; ne, smatram da su takvi učitelji najbolji zbog toga što 
žele svoje učenike prvo nasmijati, a tek onda krenuti sa svojim satom; ne, samo pokušavaju 
stvoriti bolju atmosferu da učenici budu aktivniji na satu; baš suprotno — djeca na takav način 
lakše prate gradivo i usvajaju ga; uz pomoć šala lakše pamtimo“ (Lazzarich, 2013, 184). 


Obrazloženja ispitanika koji smatraju kako su nastavnici koji se šale na satu neozbiljni, 
odnose se na negativne aspekte humora, odnosno na izrugivanje i ismijavanje učenika od 
strane nastavnika. Humor, dakle, može imati i negativne posljedice ako se koristiti za porugu, 
podsmijeh, kao izvor predrasuda i sl. Riječ je o destruktivnoj strani humora: sramoćenje i sar- 
kastično ismijavanje njegovi su oblici s negativnim predznakom. Matijević spominje “pedago- 


Budući da je istraživanje provedeno na visokoškolskoj ustanovi, autor istraživanja je ponudio studentima da se 
izjasne o smislu za humor svojih profesora. Na ponuđenu tvrdnju Profesori na fakultetu se rado šale i skloni su 
smijehu, čak 136 isptanika (53,7%) zaokružilo je odgovor DA, dok se 117 ispitanika (46,3%) odlučilo za odgovor 
NE, što djelomice potvrđuje tezu kako profesori na nastavničkom fakultetu imaju razvijenu svijest o važnosti 
humora u međugeneracijskim odnosima. 

Istraživanje je provedeno od svibnja 2011. do ožujka 2012. godine u 14 škola (7 osnovnih i 7 srednjih stručnih 
škola i gimnazija). Istraživanju su, u proporcionalnom odnosu, pristupili učenici osmih razreda osnovnih škola i 
učenici završnih razreda srednjih stučnih škola i gimnazija, koji su približno podjednako rapoređeni prema spolu. 
Ukupan broj obuhvaćao je 354 ispitanika. 

gijsku zoologiju kojom nastavnici kadšto javno etiketiraju svoje učenike, nazivajući ih pogr- 
dnim epitetima i nadimcima. U verbalnom sukobu učenici ne ostaju dužni, već odgovaraju 
istom mjerom i dotičnim predavačima nadijevaju zanimljive nadimke, dok svaka generacija 
obogaćuje taj neukoričeni pedagoški rječnik. Budući da je dobrohotnost smijanja bitno 
obilježje humora, ovakvim primjerima nije mjesto unutar poželjne međuljudske interakcije. 


Odgovori ispitanika pokazali su kako je učenički doživljaj nastavnika bitno određen nji- 
hovim osjećajem za humor, samim tim humor bitno definira odnos između sudionika nastav- 
noga procesa. Srdačnost i humor preduvjeti su kvalitetnih odnosa i mirne koegzistencije u 
razrednoj sredini. Istražujući sličnu problematiku, Sprecher i Regan (2002) su utvrdile kako su 
intrinzične osobine poput otvorenosti, ljubaznosti i osjećaja za humor najpoželjne unutar svih 
vrsta odnosa. Istovremeno, dobiveni rezultati koreliraju s rezultatima istraživanja svjetskih 
stručnjaka u području odgoja i obrazovanja. Skupina istraživača, Wanzer, Frymier, Wojtasz- 
czyk i Smith (2006) provela je istraživanje o zastupljenosti primjerenog i neprimjerenog hu- 
mora na nastavi od strane učitelja.“ Istraživači su postavili pitanje: Koje vrste humora u nastavi 
učenici smatraju neprimjerenima? Studenti su naveli čak 541 primjer koji se odnosi na ne- 
primjereni humor u nastavi. 


PRIMJERENOST HUMORA U NASTAVNIM SITUACIJAMA 


Za potrebe izrade diplomskoga rada magistrica primarnog obrazovanja Ivana Dramac 
provela je 2014. godine u Karlovačkoj županiji istraživanje o humoru u školi. Zamolila je 
učitelje i učenike da iznesu i podijele svoja iskustva o humoru u nastavi. Učitelji su ispitani 
koliko često i na koji se način koriste humorom u svom svakodnevnome radu, u kojim 
nastavnim predmetima, situacijama te kako učenici reagiraju na njega. Učitelji koji su sudje- 
lovali u istraživanju ostavili su dojam kako se rado prisjećaju šaljivih situacija koje su doživjeli u 
razredu jer se radi o pozitivnoj strani učiteljskog posla. Navodimo neka zanimljiva učiteljska 
iskustava i promišljanja: 


“Humor i šale neizbježni su u nižim razredima....prilikom odgovaranja su toliko nespret- 
ni i zanimljivi da se može napisati i knjiga viceva....“ (M. Ban; s Facebook/nastavnici.org) 


“Pipi je kraljica humora, iskoristivo u svim predmetima u RN, pisanje imena (Pipilota 
Viktualia Zavjesić Peperminta Efraimova Duga Carapa), opis lika, umanjeno mjerilo (Pipi crta 


Sudionici istraživanja bili su studenti preddiplomskog studija koji su upisali uvodne komunikacijske kolegije. U 
istraživanju je sudjelovalo 96 ispitanika muškog spola i 188 ispitanica prosječne dobi 19 godina (Wanzer i sur., 
2006). 

Skupina primjera za neprimjereni humor podijeljena je u četiri kategorije: a) podcjenjivački humor usmjeren na 
učenika; b) podcjenjivački humor usmjeren prema ostalima; c) uvredljiv humor; d) samopodcjenjvački humor. 
Ispitanici su naveli mnoštvo primjera neprimjerenog humora u nastavi. Prvoj kategoriji neprimjerenog humora, 
odnosno kategoriji podcjenjivački humor usmjeren na učenika pripada 42% primjera. Najčešći razlozi podcjenjiva- 
nja su inteligencija (26%) i učenikovo mišljenje (17%), a još se navode i spol, izgled, pripadnost skupini i religija. 
Podcjenjivački humor usmjeren prema ostalima obuhvaća 27% ukupnih primjera za neprimjereni humor. Najuče- 
staliji primjeri odnose se na podcjenjivanje prema spolu (34%), rasi i nacionalnosti (31%) te sveučilišnoj pripadno- 
sti (31%). Na uvredljiv humor odnosi se 30% ukupnih primjera, a najčešće subkategorije su komentari i šale o 
seksualnosti (35%), vulgarni verbalni i neverbalni izrazi (27%) te humor povezan s navikom konzumiranja alkohola 
(13%). Ostali primjeri kategorije uvredljivog humora odnose se na morbidni humor, sarkazam te nedefinirane 
neprimjerene šale i komentare. 

Diplomski rad pod naslovom “Humor kao metodološki instrumentarij u poučavanju“ obranjen je na Učiteljskom 
fakultetu Sveučilišta u Rijeci. Za potrebe istraživanje učiteljima je upit poslan javno putem mrežnih stranica, foru- 
ma i grupa koje okupljaju učitelje osnovnih i srednjih škola (Nastavnici.org, Udruga hrvatskih učitelja RN Zvono, 
Hrvatski obrazovni portal — Zbornica, Razmjena materijala za rad — učitelji i odgajatelji, Nastavni materijali). 
Učenici predmetne nastave Osnovne škole Banija iz Karlovca, u travnju 2014. god. anonimno su iznijeli svoja 
iskustva o humoru u nastavi u pisanom obliku. Sudjelovao je 101 učenik predmetne nastave. 

konja prevelikog za A4 pa nastavlja po podu), Pipino pismo roditeljima Anike i Tomija, djeca 
ispravljaju Pipine pogreške...reagiraju fantastično!“ (I. Maretić; s Facebook/nastavnici.org) 


“Inače radim u OŠ gdje je vrlo mlad kolektiv, predajem Hrvatski jezik. Danas smo pisali 
zadaćnicu u 7. razredu (u množini pišem jer imam 2 pripravnice) i jedan dječak, inače vrlo 
bistar, ali da bi ga razred prihvatio, pomalo glumi budalu, stalno lupeta gluposti. Nakon 
mnogobrojnih pokušaja ušutkavanja mladog gospodina, priključim laptop na internet i kažem: 
Od učiteljica samo za našega Branka....pustile smo mu pjesmu ,Osjećam se haj“ od Psihomo- 
dopopa, a kad je došlo do dijela ,Mozak bye, bye“ svi smo (skupa s njim) vrištali od smije- 
ha...On se smirio i napisao je sastavak s temom ,,Mozgu, doviđenja“ koji je čak i simpatičan. “ 
(I. Filipović Miočević; s Facebook/privatni razgovor) 


“Humor, pa čak i neki prikladan vic (u višim razredima OŠ i u SŠ), iz mog iskustva, 
pridonosi opuštanju i prekidu napetosti, ja sam vrlo rado kroz zezanciju ispitao učenika i na 
kraju je (znanjem, jer da nije bilo toga) dobio dobru ocjenu. Humor na satu pridonosi općem 
opuštanju, ležernoj atmosferi, bez straha, ali treba znati postaviti granice. Tu je umjetnost 
učitelja. To se ne može naučiti, ovisi o učitelju, okruženju, učenicima, općenito klimi u školi. Ro- 
diteljima, na kraju krajeva. Danas te roditelj može tužiti ako si ispričao vic o Mirku i Slavku (pa- 
zi Mirko, metak...). Pa na kraju, i u filmu Družba Pere Kvržice ima ,takvih“ nepodobnih stvari, a 
mi što god kažemo na satu, bar 2-3 snimka izađe na vidjelo.“ (V. Živković; s Facebook/ 
nastavnici.org) 


Navedeni komentari upućuju na bitne činjenice koje određuju humor u nastavi. Primje- 
na komičnih situacija u nastavi pruža mnogobrojne prednosti — ugodno razredno okruženje, 
uspostavu otvorene uzajamne komunikacije, ali učitelj treba pažljivo odrediti do koje je mjere 
numor primjeren nastavnoj situaciji. Ne smije se zaboraviti kako nastava nije samo obrazovni, 
već i odgojni proces, stoga valja znati kada humor prelazi granice pristojnosti i poštovanja. 
Humor u nastavi treba osloboditi učitelje i učenike stresa i tjeskobe, olakšati svladavanje 
nastavnih sadržaja te pomoći u uspostavljanju ugodnog radnog okruženja. Ako je humor 
blisko povezan s nastavnim sadržajem, vrlo je vjerojatno da će učenici biti aktivniji i lakše će 
svladati sadržaj koji imaju pred sobom. 


Za razliku od učitelja, učenici nisu bili toliko otvoreni za dijeljenje iskustava i komentara 
povezanih s humorom. Njihov zadatak bio je promišljanje o humorističnim situacijama koje 
uočavaju u školi, o njihovoj korisnosti te opisivanje komičnih situacija iz prakse. Ispitivanjem 
učeničkog stava prema humoru u nastavi došlo se do zanimljivih odgovora: 


“Humor u svakom smislu stalno primjećujem. Obično je taj humor iza učiteljevih leđa ili 
kad učitelj kaže nešto što je nama smiješno, a da on to ne razumije. Za humor su obično zadu- 
ženi oni vječiti optimisti koji su uvijek veseli i uvijek mogu naći nešto smiješno. “ 

“Humor mi tijekom sata pomaže jer se tako malo opustim. Od, ponekad, dosadnih sati. 
Također, on mi i odmaže tijekom testa. Jednom tijekom sata smo pričali viceve, to je bio 
najsmješniji sat. “ 

“Na nastavi ima humora i smijeha, ali taj humor obično nije vezan za nastavu i učenje 
nego za razred i učenike. Taj humor nastavnice često ne primjećuju. Taj humor nam odmaže u 
učenju jer ne pratimo nastavu. “ 


“Humor je u našem razredu prisutan svaki dan. Svaki sat se bar jednom svi zajedno 
nasmijemo. Nekad netko zaboravi torbu, netko kaže neku glupost, nekad nas nastavnici na- 
smiju. Kada se tako nešto dogodi, neki puta je problem stišati naš cijeli razred, ali unatoč to- 
me, malo veseliji prođemo kroz dan.“ 


“Mislim da nam je humor svima potreban jer ćemo kasnije imati bolja sjećanja. Događa 
se većinom slučajno, npr. jučer smo imali Hrvatski, čitali smo i Marko je umjesto koliba pro- 
čitao kobila, Darija je krivo obukla majicu, Dajana rekla da je naš papa Franjo Tuđman, sveće- 
nik krivo pročitao ime više puta i brojne druge situacije. Humor nam je svima prekopotreban 
:D.“ 

Rezultati istraživanja pokazuju kako učenici smatraju da duhovite situacije u nastavi 
potiču oni sami i to nerijetko zbog dosade koju osjećaju za vrijeme nastave. Vrlo je zanimljiva 
podijeljenost učeničkih mišljenja o prednostima, odnosno nedostatcima pri poučavanju. Neki 
učenici smatraju kako im humor pomaže pri učenju jer se lakše prisjete nastavnih sadržaja koji 
su interpretirani na satu, pogotovo ako se radi o šaljivim pričama ili anegdotama koje im 
pričaju učitelji kako bi im pobliže objasnili obrazovni sadržaj. Ivana Dramac drži kako učenici 
više cijene i osjećaju privrženost prema učiteljima koji se koriste humorom kako bi im približili 
predmet poučavanja jer su u svojim izjavama izdvajali upravo te učitelje. Uz navedene 
prednosti učenici su naveli kako im smijeh katkad i odmaže u učenju. To su uglavnom situacije 
kada pojedini učenici svojim neprimjerenim šalama ometaju izvođenje nastavnog sata, što 
predstavlja problem budući da se ostali učenici ne mogu koncentrirati na predavanje. Svi su 
učenici naveli kako se vole nasmijati za vrijeme nastave jer ih to opušta te sa zadovoljstvom 
izvršavaju svoje obaveze. Vrlo je očito da učenici vole vedre i nasmiješene učitelje te cijene 
kada im učitelj sadržaj prezentira na vedar i komičan način. U takvim su situacijama pažljiviji i 
spremni na suradnju s nastavnikom. 


Bryant i sur. (1980) apostrofirali su kako učenici duhovite nastavnike doživljavaju 
boljim predavačima od onih učitelja koji se ne koriste humorom, stoga pokazuju više povjere- 
nja prema smijehu naklonjenim profesorima. Po mišljenju učenika i učiteljice koje rabe humor 
daleko su učinkovitije u prijenosu nastavnoga gradiva. Istraživanje u riječkim školama korelira 
s rezultatima europskih i svjetskih metodičara. 


Ipak, valja naglasiti da učitelj koji se ne osjeća ugodno koristeći se humorom tijekom 
nastave, ne mora inzistirati na takvom obliku komunikacije s učenicima. Forsiranje smijeha 
može izazvati negativan učinak. U tom slučaju može se posegnuti za alternativnim postupcima 
te za poticanje duhovite situacije iskoristiti neke druge izvore, poput rekvizita, smiješnih 
audiosnimki, videosnimki, stripova, brošura, maski i sl. 


HUMOR I KREATIVNOST U NASTAVI HRVATSKOGA JEZIKA 


Učitelji razredne nastave sa svojim učenicima provode daleko više vremena od svojih 
kolega u predmetnoj nastavi, stoga imaju mnoštvo mogućnosti za implementaciju smjehovnih 
sadržaja tijekom pouke. Nastavnici posebnu pozornost poklanjaju osposobljavanju učenika za 
pisano, likovno i glazbeno stvaralaštvo. Pritom se u strategiji poticanja učeničke kreativnosti 
mogu koristiti metodičkim predlošcima, poput stripa, za poticanje pisanog izražavanja. Uvodni 
motivacijski razgovor i primjerak stripa može poticajno djelovati na stvaralačku fantaziju uče- 
nika. Kada učenici trebaju upamtiti kakvu zahtjevniju definiciju, izraz ili frazu, može im se po- 
nuditi kakva smiješna priča u kojoj se stvarnost izobličuje. Stripovi u kojima dolazi do izražaja 
humor i šaljiv pogled na svijet mogu poslužiti učiteljima kao funkcionalan predložak na satu 
Hrvatskoga jezika. U tom kontekstu uporabu popularnoga medija u razredu valja promatrati 
kao iskorištavanje učeničkih prirodnih interesa.“ 


HUMOR U KNJIŽEVNOSTI 


Osim književnih naslova zadanih programom rada, učiteljica može ponuditi svojim 
učenicima tekstove u kojima su razvidni elementi humora. Mnogi književnici za djecu nastojali 


"U istraživanju koje je provedeno 2012. godine učenici riječkih osnovnih škola izrazili su pozitivan stav prema 


smjehovnome diskursu Alana Forda. Komentari ispitanika o junacima stripa potvrđuju spoznaju kako su učenici u 
ranijoj fazi školovanja razvili sposobnost etičke i socijalne karakterizacije likova. Strip potiče ozračje ugode i rado- 
sti u učionici, a mladi su u kontaktu s dobro poznatim predloškom spontani i opušteniji, što otvara put snažnijem 
emocionalnom povezivanju između učitelja i učenika (Lazzarich, 2012). 

su razvedriti male čitatelje i podariti im trenutke smijeha i zadovoljstva u čitanju. Navest ćemo 
ogledne primjere književnoumjetničkih tekstova domaćih i stranih umjetnika pisane riječi. 


PJESNIŠTVO 


Gustav Krklec često u svojim stihovima pokazuje sklonost prema vedroj igri nonsensne 
poezije (Crnković, 1982), što dolazi do izražaja u pjesmama Ni san, ni java i Ludi dan. Humor je 
čest element poezije Grigora Viteza, pjesnika koji je pisao vedre pjesme čija se šaljivost 
zasnivala na igri riječima, novotvorenicama i pretjerivanju, poput pjesmama Dječak pušta lađu 
i Kvočka vodi svoju djecu u šetnju, iz zbirke Kad bi drveće hodalo (Hranjec, 2004). Nastavljači 
Vitezove poezije baštinili su njegovu specifičnu sklonost šali i vedrom doživljaju svijeta: Ratko 
Zvrko, Stanislav Femenić, Zvonimir Balog, Mladen Kušec, Pajo Kanižaj i Luko Paljetak. 


Inovativan postupak Zvonimira Baloga bio je grupiranje riječi s glasovno istovjetnim 
morfemima različitih značenja čime se postiže specifična komičnost. Književnik Stanislav Fe- 
menić inspiraciju za svoje lirsko stvaralaštvo nalazio je u prirodi i u životinjskome svijetu. Pjes- 
nik postiže smijeh i pravim nonsensnim pjesmama koje su teško ostvarive u stvarnom životu, 
a kao primjer možemo navesti pjesme Sunce i ja u kojoj dječak gađa sunce praćkom, Što sve 
može Petar i mnoge druge. Dubrovački pisac Luko Paljetak uz ustaljene animalističke motive u 
svojim stihovima uspostavlja nove odnose koji rezultiraju smijehom. Suprotnosti se temelje na 
antropomortfizaciji u apsurdnim situacijama. U njegovom pjesništvu nonsense i igre riječima u 
potpunosti su podređene funkciji stvaranja smjehovnog. Pajo Kanižaj, poput Femenića, voli 
životinjama pridavati ljudska obilježje pa je njegov medo gladan, miš lajući imitira psa i želi 
uplašiti mačku... Bilo da je riječ o poeziji ili prozi, zaigrani se književnik vedrim motivima nasto- 
ji približiti djetetovu svjetonazoru. Kanižajev se humorni diskurs ostvaruje depoetiziranim 
poantama, “zezatorskim jezikom“ (A. Novaković) s obiljem žargonizama, neočekivanim obrati- 
ma, narušavanjem konvencija i općeprihvaćenih spoznaja. 


PROZNO STVARALAŠTVO 


Humor u romanima o Ratku Miliću zvanom Koko, Ivana Kušana, proizlazi iz njegove 
nespretnosti i pogrešaka koje čini prilikom svojih detektivskih pustolovina. Čitatelj će zamijeti- 
ti piščevu duhovitost u naslovima poglavlja, koji su nerijetko dvosmisleni i upućuju na poznata 
djela iz svjetske književnosti: u romanu Ljubav ili smrt jedno poglavlje nosi naslov Ana se baci- 
la pod vlak, što je aluzija na Tolstojev klasični roman Ana Karenjina. “Kušan upravo humorom 
prinosi suvremenosti književnosti u smislu — nije važna uvjerljivost, logičnost štiva (opisa, lika), 
iznad svega važno je nasmijati mladog čitača“ (Hranjec, 2000: 73). 


Književni stil Sanje Pilić ležeran je i zaigran, svojim se tekstovima zagrebačka spisatelji- 
ca nastoji dopasti malim čitateljima. Bilo da je riječ o stihu ili prozi, njezini tekstovi odišu ne- 
sputanom radošću i veseljem. U svojim djelima spisateljica se igra slovima, riječima i rečenica- 
ma kako bi izmamila osmijeh na lice svojih čitatelja. U zbirci priča i crtica Nemam vremena 
Sanja Pilić koristi se igrom riječima pa tako “žurbu“ opisuje kao bzzzkasto, fijukasto, švunga- 
sto, brzasto, tornadasto, vjetrovito, streličasto i munjasto, a kazna za ozbiljne u školi smijeha 
je šalaonica, zabavljaonica, škakljaonica, smješkaonica, veseljeonica i smjehorađaonica. 


Ironija i sarkazam bliski su mladima jer se oni koriste humorom kao određenom vrstom 
bunta i pobune protiv konfuzne stvarnosti koja ih okružuje. Komičan lik devetogodišnje dje- 


11 . . . . ai ko vo. . < Vo ge. . . : . “m ž v 
U stihovima se pjesnik koristi zvučnim rimama i šaljivim onomatopejama, primjerice:“... Ovako govori kvočka- 


mama / Svojim pijukavim lopticama: / Svi hodajte nožicama / Ovako / Ko-ko-ko-ko ja! / Čeprkajte nožicama / 
Ovako / Ko-ko-ko-ko ja! Pjesma Kvočka vodi svoju djecu u šetnju (Vitez, 1990, 47). 

vojčice Pippi, književnice Astrid Lindgren, simbolizira neobuzdanu slobodu oduševljavajući ma- 
le čitatelje, prvenstveno svojim nonsensnim “nepedagoškim“ pustolovinama (Crnković, 1982). 
Fantastične su priče zapravo uvijek duhovite igre. Vedri i simpatični likovi Emila Kastnera 
(Tonček, Točkica, Emil, Lota) humoristički su koncipirani. U svojoj U Poštarskoj bajci Karel 
Čapek je iskazao majstorstvo pripovijedanja, prvenstveno ležernim tonom, živahnim dijalozi- 
ma i duhovitom kombinatorikom fabuliranja. Njegov se humor temelji na dobroćudnom opti- 
mizmu i uspjeloj igri riječima (Crnković, 1987). Njemačka književnica Christine Nčstlinger pot- 
puno je promijenila pripovjedni diskurz komične proze. O ozbiljnim temama (poput usvajanja 
djeteta) progovara na duhovit način, smještajući svoje likove u svakodnevne životne situacije, 
ali kroz humornu dioptriju. Tako i njezin mali Konrad biva poštom poslan u limenci neobičnoj 
sredovječnoj ženi koja nije imala djece. Mnoštvo komičnih epizoda možemo pronaći u teksto- 
vima Darka Macana, Roalda Dahla i drugih velikana pisane riječi. 


MEDIJSKA KULTURA 


Kad govorimo o humoru, nemoguće je zaobići filmske komedije koje su zastupljene u 
programu Hrvatskoga jezika. U popisu filmskih naslova za nastavu medijske kulture već od 
prvog razreda nalaze se kratki komični i animirani filmovi, ali i filmovi koji žanrovski ne 
pripadaju komediji, iako sadrže komične elemente: Lolek i Bolek, Tom i Jerry, Mickey Mouse, 
Profesor Baltazar, Charley Chaplin, Velika pustolovina Stuarta Maloga, Vlak u snijegu i mnogi 
drugi. Uz prikazivanje klasika filmske komedije (Charley Chaplin, Stanlio i Olio i drugi), u 
nastavni proces mogu se uključiti i novije filmske komedije (Gle tko to govori, Tri muškarca i 
kolijevka, Draga, smanjio sam djecu i druge). Valja paziti da svi filmovi po svojoj tematici budu 
primjereni dobi školske djece (Matijević, 1994). 

Stripovi u kojima dolazi do izražaja humor i šaljiv pogled na svijet mogu poslužiti 
učiteljicama kao funkcionalan predložak na satu Hrvatskoga jezika. Humorni diskurs stripa 
iskoristiv je poglavito u fazi motivacije: osim što stvara pozitivno ozračje, vedro započinjanje 
sata šalom i smijehom pomaže učenicima da se opuste, dok im duhovite stanke tijekom 
nastave omogućuju kratki predah, dobrodošao pri intenzivnim intelektualnim naporima. U 
središnjem dijelu sata, prilikom obradbe novih obrazovnih sadržaja i provjere znanja, duhoviti 
primjeri mogu smanjiti anksioznost na intelektualno zahtjevnim ispitima. 


KREATIVNE AKTIVNOSTI 


Učenicima razredne nastave učiteljica može ponuditi karikaturu kao poticaj za literarno 
stvaralaštvo. Zanimljiva je aktivnost Smiješna priča. Zadatak je izabrati šalu iz Šaljive datoteke 
ili Šaljivog dnevnika i na temelju nje naspisati smiješnu priču. Pri ovoj aktivnosti učiteljica 
može pomoći svojim prijedlozima tako što će predložiti antropomorfizaciju životinja i/ili stvari, 
preinaku stvarne priče promjenom kraja, dodavanjem likova i slično (Čudina-Obradović, 
1997). 


Učenici vole i aktivnost Realna nastava — nasmijte se, u kojoj su raspoređeni po 
skupinama. Učitelj/ica svakoj grupi podijeli sličicu (smiješan crtež, karikatura ili stranica stripa) 
i uputi učenike da u određenom vremenu prouče sliku i pripreme scensku prezentaciju crteža 
za ostale učenike. Izdvojit će se najbolji koji su najviše nasmijali ostale učenike u razredu. 

ZAKLJUČAK 


Humor je korisna tehnika i moćan nastavnikov adut za uspostavljanje ugodnoga ozračja 
u školskom prostoru. On obogaćuje komunikaciju u nastavi, potiče međusobnu otvorenost i 
poštovanje te pridonosi nastavnikovoj djelotvornosti u poučavanju (Matijević, 1994). On je 
posebice učinkovit pri neugodnim situacijama i nastupu straha i panike koja učenike zahvaća 
zbog zahtjevnoga gradiva, nedostatka samopouzdanja ili negativnog iskustva u nastavnom 
području. Smijeh u takvim situacijama može pomoći da se izbjegne osjećaj anksioznosti. 
Prema Korobkinu (1988) humor može smanjiti tjeskobno raspoloženje, mijenjajući učenikov 
doživljaj obrazovnoga procesa. Osim što pridonosi smanjenju tjeskobe, humor izravno utječe 
na ishode učenja. On poboljšava učeničko razumijevanje zahtjevnijih sadržaja i u konačnici 
ima pozitivan utjecaj na obrazovne učinke (Bryant, Comisky, Crane, i Zillmann, 1980). 

Utemeljen na smijehu humor kao moćan odgojni adut pomaže učitelju u stvaranju 
poticajnoga ozračja u nastavi, razvijanju kvalitetnijeg odnosa s učenicima i pojašnjenju 
obrazovnih sadržaja. Primjereno iskorišten humor pomaže učitelju i razvijanju boljeg odnosa s 
učenicima. Pod uvjetom da nije neumjeren može povećati pozornost i zanimanje, pomažući u 
pojašnjenju i potkrijepljenju sadržaja o kojem se govori. Učitelji bi morali imati na umu kako 
su djeca svjesna koliko je obrazovanje ozbiljna djelatnost i poštuju školska pravila, ali nastava 
može imati i vedro naličje. Kako spominje D.H.Lawrence, “Dok postoji i dašak smijeha, sve je u 
redu. Čim pritegne paklena ozbiljnost, poput uzburkanoga mora, sve je izgubljeno.“ 

The Funny Side of Education in - Humor Teaching 


Abstract: School has always been perceived as an educational institution where students learn and acquire know- 
ledge about basic human values. Education directed at the acquisition of knowledge often inaugurates seriousness 
and discipline in the learning process; however, teaching based on traditional pedagogical approach sometimes igno- 
res the therapeutic role of laughter in the school area. We can perceive humor and laughter as a kind of alternative 
to the serious reality but humor is not just a simple means of relaxation and leisure. In its wide application, humor 
can find its place in the educational process as well. Scientists who have examined its functional efficiency agree that 
humor significantly affects the quality of the education process, enabling the improvement of intergenerational 
relations. In addition to establishing a supportive classroom atmosphere, use of humorous methodological instru- 
ments has potentially two-fold benefits: it may Tacilitate teachers in the interpretation of educational content and 
make learning more interesting to students. 


The presentation seeks to shed light on the didactic possibilities of laughter in the school area, with particular atten- 
tion dedicated to the humorous elements in the teaching of the Croatian language. The question is whether humor, a 
positive character trait, is ignored in teaching practice. With questioning of its functional efficiency the presentation 
reflects upon the possibilities of implementing humor in the teaching process. It also presents results of the research, 
conducted in the Karlovac and Primorsko-Goranska Counties, dealing with students' and teachers' experiences of the 
efficiency of applying humor in teaching. 


Keywords: humor, Croatian language, educational process, classroom teaching 


Lustige Seite der Bildung - Humor im Unterricht 


Zusammenrfassung: Die Schule wurde immer als eine Bildungsanstalt wahrgenommen, wo die Schiler Kenntnisse 
Uber die menschlichen Grundwerte erlernen und erwerben. Ein wissensorientierter Unterricht impliziert oft eine 
Ernsthaftigkeit und Disziplin im Lernprozess, wahrend der Unterricht nach dem traditionellen padagogischen Ansatz 
manchmal die therapeutische Rolle des Lachens im Schulbereich ignoriert. Der Humor und das Lachen konnen als 

eine Art Alternative zu der ernsten Realitat wahrgenommen werden, aber der Humor ist nicht einfach nur ein Mittel 
zur Entspannung und Zeitvertreib. In der breiten Palette der Moglichkeiten kann der Humor seinen Platz auch im 
Bildungsprozess finden. Die Wissenschaftler, die die funktionelle Effizienz des Humors untersucht haben, sind sich 
daruber einig, dass der Humor mafBgeblich die Qualitat des Bildungsprozesses beeinflusst, indem er zur Verbesserung 
der generationsubergreifenden Beziehungen beitragt. Zusatzlich zur Schaffung einer forderlichen Klassenatmosphare 
kann das Unterrichten durch humoristische methodologische Instrumentarien den Lehrern die Interpretation von 
Lerninhalten erleichtern, sowie den Schulern das Lernen interessanter gestalten. 


Im Text wird der Versuch unternommen, die didaktischen Moglichkeiten des Lachens im Schulbereich zu beleuchten, 
und ein besonderes Augenmerk wird auf die humoristischen Elemente im Kroatisch-Unterricht gelegt. Dabei wird die 
Frage gestellt, ob die Witzigkeit als ein positiver Charakterzug in der Unterrichtpraxis ignoriert wird. Neben der 
Uberprufung seiner funktionellen Effizienz wird auch iiber die Mčglichkeiten der Implementierung des Humors im 
Unterrichtsprozess nachgedacht. Im Beitrag werden die durchgefuhrten Untersuchungsergebnisse uber die Erfahrun- 
gen der Schuler und Lehrer zur Effizienz des Humors im Unterricht prasentiert, die aus den Gespanschaften Karlovac 
und Primorje-Gorski Kotar stammen. 


Schlusselbegriffe: kroatische Sprache, Humor, Unterrichten, Klassenunterricht 

